b'\n_START_ARTICLE_\nDavideni, Storojine\xc8\x9b\n_START_SECTION_\nIstorie\n_START_PARAGRAPH_\nLocalitatea Davideni a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei. \xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina._NEWLINE_Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Davideni a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Storojine\xc8\x9b (\xc3\xaen german\xc4\x83 Storozynetz). Conform datelor din Arhiva de Stat a regiunii Cern\xc4\x83u\xc8\x9bi, \xc3\xaen anul 1894, \xc3\xaen districtul Cern\xc4\x83u\xc8\x9bi urban din cele 15 \xc8\x99coli primare existente 12 aveau ca limb\xc4\x83 de predare rom\xc3\xa2na (o \xc8\x99coal\xc4\x83 \xe2\x80\x93 numai rom\xc3\xa2na, 11 \xe2\x80\x93 rom\xc3\xa2na al\xc4\x83turi de cea german\xc4\x83, rutean\xc4\x83 sau polonez\xc4\x83), iar \xc8\x99colile din B\xc4\x83nila Moldoveneasc\xc4\x83, Brosc\xc4\x83u\xc8\x9bii Noi, Brosc\xc4\x83u\xc8\x9bii Vechi, Corce\xc8\x99ti \xc8\x99i Davideni din districtul Storojine\xc8\x9b aveau ca limb\xc4\x83 de predare rom\xc3\xa2na ._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Davideni a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Flondoreni a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din rom\xc3\xa2ni. Mai tr\xc4\x83iau \xc3\xaen comun\xc4\x83 numero\xc8\x99i ucraineni,de asemenea polonezi, germani \xc8\x99i evrei._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940. Potrivit cu acordul men\xc8\x9bionat, germanii locali au fost "repatria\xc8\x9bi" cu consim\xc8\x9b\xc4\x83m\xc3\xa2ntul autorit\xc4\x83\xc8\x9bilor sovietice pe teritoriul celui de Al III-lea Reich. Numero\xc8\x99i locuitori, rom\xc3\xa2ni \xc8\x99i de alte neamuri, au fost supu\xc8\x99i la persecu\xc8\x9bii politice \xc8\x99i deportari._NEWLINE_Bucovina de Nord a reintrat \xc3\xaen componen\xc8\x9ba Rom\xc3\xa2niei \xc3\xaen perioada 1941-1944._NEWLINE_De \xc3\xaendat\xc4\x83 dup\xc4\x83 recucerirea de c\xc4\x83tre armata rom\xc3\xa2n\xc4\x83 \xc3\xaen alian\xc8\x9b\xc4\x83 cu trupele germane, \xc3\xaen acord cu ordinele regimului Antonescu, evreii concentra\xc8\x9bi \xc3\xaen localitate (care ajunseser\xc4\x83 \xc3\xaen 1941 la un num\xc4\x83r de 687) au fost sco\xc8\x99i din casele lor, supu\xc8\x99i la jafuri \xc8\x99i alte violen\xc8\x9be, \xc8\x99i trimi\xc8\x99i, \xc3\xaempreun\xc4\x83 cu majoritatea evreilor din regiune, \xc3\xaen mar\xc8\x99uri ale mor\xc8\x9bii spre locuri de concentrare \xc3\xaen Basarabia \xc8\x99i apoi \xc3\xaen Transnistria, unde majoritatea lor au pierit. _NEWLINE_Zona a fost reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene. \xc8\x98coala cu predare \xc3\xaen limba rom\xc3\xa2n\xc4\x83 din satul Davideni a fost \xc3\xaenchis\xc4\x83 de c\xc4\x83tre autorit\xc4\x83\xc8\x9bile sovietice dup\xc4\x83 cel de-al Doilea R\xc4\x83zboi Mondial. Popula\xc8\x9biei rom\xc3\xa2ne\xc8\x99ti, care a suferit din nou persecu\xc8\x9biile regimului stalinist,i s-a impus identitatea "moldoveneasc\xc4\x83"._NEWLINE_\xc3\x8encep\xc3\xa2nd din anul 1991, satul Davideni face parte din raionul Storojine\xc8\x9b al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 927 (902+25), adic\xc4\x83 32,03% din popula\xc8\x9bia localit\xc4\x83\xc8\x9bii . \xc3\x8en prezent, satul are 3.115 locuitori, preponderent ucraineni._NEWLINE_\xc3\x8en comun\xc4\x83 sunt 5 biserici ortodoxe \xc8\x99i 2 catolice.\n_START_SECTION_\nPersonalit\xc4\x83\xc8\x9bi\n_START_PARAGRAPH_\nGenealogistul \xc8\x99i istoricul rom\xc3\xa2n Sever Zota (1874-1943), membru corespondent (1919) al Academiei Rom\xc3\xa2ne, s-a retras \xc3\xaentr-un conac din Davideni dup\xc4\x83 o via\xc8\x9b\xc4\x83 plin\xc4\x83 de munc\xc4\x83 \xc8\x99i de crea\xc8\x9bie \xc8\x99tiin\xc8\x9bific\xc4\x83 ._NEWLINE_De asemenea, celebrul tenor Joseph Schmidt (1904-1942) s-a n\xc4\x83scut la Davideni, \xc3\xaentr-o familie de evrei bucovineni .'